Pa wat seun (6) aanrand oor kos swaar gestrafArgieffoto. ŉ Man (43) is tot ses jaar tronkstraf gevonnis vir die mishandeling van sy sesjarige seun. Kapt. Xoli Mbele, woordvoerder van die polisie, het Maandag gesê die pa is 6 Julie in die Johannesburg-landdroshof skuldig bevind aan kindermishandeling. “Die polisie was in Oktober 2016 besig met roetine-misdaadvoorkomingspatrollies in Brixton toe hulle ŉ wenk van beweerde kindermishandeling ontvang. Hulle het hulle na 6de Straat in Vrededorp gehaas en die seun wat uit sy neus en mond bloei aangetref,” het Mbele gesê. Die pa het hom met sy vuiste aangerand omdat hy ŉ stuk polonie geëet het. Die kind is na die hospitaal vervoer en die pa is in hegtenis geneem vir kindermishandeling.